Diari Oficial de la Generalitat Valenciana


Sumari del DOGV 8221, del 26-01-2018 (2018/58)

RESOLUCIÓ de 15 de desembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 1/14-AIA Chiva.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8221

Data del DOGV
:   26-01-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/58


Data del document
:   15-12-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Chiva
    * impacte ambiental

RESOLUCIÓ de 15 de desembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 1/14-AIA Chiva. [2018/58]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 1/14-AIA Chiva.  
  
  
«Declaració d'impacte ambiental  
Expedient: 1/14-AIA.  
Títol: centre de transferència de residus (magatzem de ferralla i materials no ferris).  
Promotor: Quimialmel, sucursal a Espanya.  
Autoritat substantiva: Ajuntament de Chiva.  
Localització: polígon industrial La Pahilla, carrer Urrea núm. 61 B, del terme municipal de Chiva.  
  
Descripció del projecte  
1. Objecte del projecte:  
L'objecte del projecte és la sol·licitud de la llicència ambiental, d'acord amb la Llei 2/2006, de 5 de maig, de prevenció de la contaminació i qualitat ambiental, per a una activitat d'emmagatzematge temporal de ferralla i residus no ferris, provinents de processos industrials, i expedició als gestors finals per al seu tractament.  
2. Principals característiques del projecte d'acord amb la documentació aportada:  
L'activitat s'exercirà en una nau industrial existent de 480 m² situada en el carrer Urrea, núm. 61 B del polígon industrial La Pahilla de Chiva.  
Segons la normativa urbanística municipal l'emplaçament de l'activitat es qualifica de zona industrial i queda acreditada la compatibilitat urbanística del projecte per mitjà de certificat de l'Ajuntament de Chiva, de 14 de maig de 2013.   
L'única maquinària que hi ha en la nau és una premsa hidràulica de residus i un carretó elevador manual.  
El local disposarà de subministrament d'energia elèctrica a una tensió de 400/230 V, subministrada per la companyia elèctrica. Disposa d'aigua potable en els lavabos, la qual prové de la xarxa d'abastament existent en el polígon industrial. L'evacuació de les aigües residuals es realitza directament a la xarxa de clavegueram que hi ha en el polígon industrial, i aquestes provenen dels lavabos existents en l'activitat i assimilables a ús domèstic.  
La solera està realitzada amb formigó remolinat amb quars antipols. En les zones on s'emmagatzemen productes perillosos o fluids que puguen produir lixiviats, es reforçarà la impermeabilització de la solera per mitjà de recobriment epoxi, resistent als olis i productes químics. Es preveu realitzar el recobriment amb un sistema de revestiment epoxi, rígid, multicapa d'elevades resistències químiques tipus Sika (Sikafloor/Sikagard) o semblant.  
Descripció del procés productiu  
El centre de transferència de residus (CTR) funciona com a centre logístic, optimitzant, envasant i emmagatzemant els residus fins a la destinació final.  
Depenent del tipus de residu i de les seues característiques, els residus es classifiquen, es condicionen i s'emmagatzemen temporalment fins a ser expedits a un gestor final. D'aquesta manera s'aconsegueix connectar i interactuar amb empreses del mateix sector però amb diferents tractaments de residus i es garanteix el tractament més adequat per a cada un d'aquests.  
En el centre de transferència no es realitza cap tractament i es limita a efectuar les operacions prèvies a l'enviament a plantes de gestió final, que permeten l'optimització a nivell logístic (emmagatzematge i transport). Així, l'únic procés que s'ha previst realitzar és la compactació en la premsa d'aquells residus voluminosos que ho requerisquen (llimadures metàl·liques, envasos, etc.).  
Adequació de la nau  
La nau disposarà de zones destinades a la recepció, classificació, pesada i registre dels residus. Així mateix, disposarà d'unes quantes zones destinades a l'emmagatzematge dels mateixos. Les diferents zones descrites en la documentació aportada són les següents:  
Zona 1 (40 m²): serà una zona destinada a la recepció, classificació dels materials a emmagatzemar, i determinació de l'àrea d'emmagatzematge adequada a la seua naturalesa.  
Zona 2 (40 m²): zona destinada a l'emmagatzematge de residus no perillosos metàl·lics, ferralla. Aquests residus s'emmagatzemaran sobre el sòl en forma de bales premsades, sobre palets de fusta o, en el cas de ser de dimensió reduïda, s'utilitzaran bidons o contenidors metàl·lics apilables, i la quantitat serà variable. La capacitat màxima a emmagatzemar en aquesta zona serà de 170 t, que equivaldrien a un volum d'uns 120 palets apilats.  
Zona 3 (20 m²): zona destinada a l'emmagatzematge de residus no perillosos metàl·lics, plàstics i paper, aquests residus s'emmagatzemaran sobre el sòl en forma de bales premsades, sobre paletes de fusta o, en el cas de ser de dimensió reduïda, s'utilitzaran bidons o contenidors metàl·lics apilables, i la quantitat serà variable. La capacitat màxima a emmagatzemar en aquesta zona serà de 80 t, que equivaldrien a un volum d'uns 60 palets apilats.  
Zona 4 (20 m²): zona destinada a l'emmagatzematge de pneumàtics fora d'ús. Aquests s'emmagatzemaran sencers formant una cel·la d'una altura màxima de 2,5 m sobre el sòl, i la capacitat màxima a emmagatzemar és de 20 t. El termini d'emmagatzematge serà menor de 6 mesos.  
Zones 5 i 6 (6 m²+6 m²): zones destinades a l'emmagatzematge de residus perillosos i no perillosos diversos, en xicotetes quantitats, com ara equips electrònics, olis, envasos, draps que han estat en contacte amb residus perillosos, bateries, etc., que per la seua diversitat requereixen distints tipus de contenidors per a emmagatzemar-los en xicotetes quantitats. S'emmagatzemaran paletitzats en estanteries, utilitzant contenidors adequats per a cada tipus de residu. Els residus no perillosos sòlids que no continguen fluids estaran en contenidors, per a la resta s'empraran principalment bidons de 50 litres, encara que hi ha també bidons de distintes capacitats, grans recipients a granel (GRG) o garrafes per a aquells de naturalesa fluida que ho requerisquen, com ara olis, anticongelant, etc.  
En tot cas, l'emmagatzematge dels residus perillosos es farà de manera que no estiguen exposats a fonts de calor, formació de substàncies tòxiques o qualsevol efecte que augmente la seua perillositat o dificulte la seua gestió. El temps màxim d'emmagatzematge dels dits residus serà de sis mesos i la instal·lació disposarà de material absorbent per a l'arreplega de vessaments d'aquests.  
Tipologia de residus admesos  
Els residus provinents de processos industrials són majoritàriament ferralla i residus no ferris, i són principalment residus no perillosos (RNP). També es preveu l'emmagatzematge temporal d'alguns residus complementaris que formen part d'envasos o ferramentes i que són classificats de perillosos.  
Les quantitats anuals de residus a gestionar seran d'unes 6000 t/any de residus no perillosos i unes 800 t/any de residus perillosos. Les quantitats màximes d'emmagatzematge previstes seran de 300 t per als residus no perillosos i de 15 t per als residus perillosos.  
El promotor aporta en l'annex 3 del projecte d'activitat una llista dels residus que sol·licita gestionar, codificats segons la llista europea de residus (LER) de l'Ordre MAM/304/2002, de 8 de febrer, per la qual es publiquen les operacions de valorització i eliminació de residus i la llista europea de residus.  
Manteniment:  
El magatzem es mantindrà en perfecte estat d'ordre i neteja i s'evita la formació de pols en suspensió i vessaments.  
  
Tramitació administrativa  
Amb data 20 de desembre de 2013, va tindre entrada en aquesta Direcció General un ofici de l'Ajuntament de Chiva, remés pel Servei Territorial de Medi Ambient, juntament amb expedient del promotor Quimialmel, sucursal a Espanya (estudi d'impacte ambiental i certificat d'informació pública), de sol·licitud de llicència ambiental per a l'activitat de centre de transferència de residus, situat l polígon industrial La Pahilla, carrer Urrea, 61-B del terme municipal de Chiva, a fi d'obtindre la preceptiva declaració d'impacte ambiental, en compliment del que disposa l'article 51 de la Llei 2/2006, de 5 de maig, de prevenció de la contaminació i qualitat ambiental.  
El 13 de febrer de 2014, des del Servei d'Avaluació d'Impacte Ambiental es requereix a l'Ajuntament de Chiva la documentació necessària per a completar l'expedient.  
El 4 de març de 2014, es registra en la Conselleria d'Infraestructures, Transport i Medi Ambient ofici de l'Ajuntament de Chiva acompanyat de la documentació sol·licitada.  
El 12 de març de 2014, es requereix a l'Ajuntament de Chiva l'esmena del tràmit d'informació pública, ja que no s'ha realitzat per mitjà de publicació en butlletí oficial.  
El 30 d'abril de 2014, es rep en el Servei d'Avaluació d'Impacte Ambiental un ofici de l'Ajuntament de Chiva en què s'adjunta el certificat del resultat de l'exposició pública, que es va realitzar per mitjà de publicació en el Butlletí Oficial de la Província de València núm. 69, de 22 de març de 2014. En el certificat esmentat s'indica que durant el transcurs del període d'exposició pública corresponent no es va presentar cap reclamació ni al·legació a l'expedient.  
  
Consideracions ambientals  
1r. Consultada la cartografia temàtica de la Conselleria d'Infraestructura, Territori i Medi Ambient, s'assenyala que:  
a) L'activitat proposada està inclosa dins de la zona d'afecció del pla d'ordenació dels recursos naturals de la conca hidrogràfica de l'Albufera. No obstant això, ja que l'activitat proposada s'ubica en un polígon industrial consolidat el planejament del qual ha de complir les prescripcions establides en el citat PORN, i l'activitat disposa del preceptiu certificat de compatibilitat urbanística, no es considera necessari exigir requisits addicionals per a la protecció del Parc Natural de l'Albufera. La ubicació del projecte no afecta cap altre espai natural protegit de la província de València, ni cap altra figura declarada en desplegament de la Llei 11/1994, d'espais naturals protegits de la Comunitat Valenciana.  
  
b) Encara que l'àrea, d'acord amb la cartografia de riscos (sèrie temàtica de l'antiga COPUT), presenta vulnerabilitat mitjana de l'aqüífer, no es preveuen afeccions sobre les aigües subterrànies ja que el projecte es desenvolupa en l'interior d'una nau amb solera impermeable i situada en un polígon industrial.  
2n. Les principals afeccions associades a l'activitat seran les següents:  
a) Afecció a la qualitat atmosfèrica: producció de sorolls.  
Entre la documentació revisada s'inclou un estudi acústic en què s'identifiquen com a principals fonts productores de soroll, la premsa i el carretó elevador i es proposen mesures correctores contra les vibracions dels distints aparells instal·lats en el local. En aquest estudi s'estima que l'aïllament de la nau serà suficient perquè els nivells d'emissions no excedisquen els límits marcats per la Llei 7/2002, de 3 de desembre, de la Generalitat Valenciana, de protecció contra la contaminació acústica.  
  
En el programa de vigilància ambiental es preveu la realització d'auditories acústiques a l'inici de l'activitat i cada 5 anys.  
b) Afecció al sòl per possibles infiltracions de lixiviats:  
Els impactes que l'activitat pot produir en el sòl es deuran als possibles vessaments o fugues accidentals de residus líquids i de lixiviats, en la descàrrega dels residus des dels vehicles que els transporten o en els contenidors utilitzats per a l'emmagatzematge. Per a evitar les possibles causes de contaminació del sòl, l'establiment disposa de solera de formigó remolinat amb quars antipols. En les zones on s'emmagatzemen productes perillosos o fluids que puguen produir lixiviats, s'impermeabilitzarà la solera per mitjà de recobriment epoxi, resistent als olis i productes químics. Es preveu realitzar el recobriment amb un sistema de revestiment epoxi, rígid, multicapa d'elevades resistències químiques tipus Sika (Sikafloor/Sikagard) o semblant. També disposa de contenidors i bidons adequats per a emmagatzemar els residus perillosos i cubetes per a l'arreplega de vessaments.  
  
c) Afecció a les aigües:  
Les mesures correctores perquè no es produïsquen abocaments directes i indirectes sobre el sòl evitaran també l'afecció a les aigües superficials i subterrànies. No es produiran abocaments voluntaris de residus perillosos sobre el terreny com a forma d'eliminació i els vessaments s'evitaran per mitjà de la instal·lació de cubetes de retenció.  
El promotor haurà d'obtindre l'autorització corresponent per a l'abocament de les aigües residuals a la xarxa de clavegueram del polígon. Els paràmetres de qualitat de l'aigua d'abocament compliran els límits establits per l'EPSAR o, en cas d'existir i ser més restrictius, en l'ordenança municipal d'abocaments. Si fóra necessari haurà d'aplicar les mesures correctores necessàries per a complir els límits esmentats.  
3r. La freqüència anual de comprovació de l'estanquitat de la solera i dels contenidors proposada en el programa de vigilància ambiental de l'annex de l'estudi d'impacte ambiental es considera insuficient. Aquesta comprovació s'haurà de realitzar amb una periodicitat setmanal per a constatar que no s'han produït vessaments o incidents que puguen ocasionar un impacte ambiental al sòl.  
  
Consideracions jurídiques  
El projecte examinat constitueix, segons el que preveu l'apartat 6.c.2., annex I, del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, un dels supòsits fàctics en què és preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del seu Reglament.  
L'expedient ha observat els tràmits previstos en el Decret 162/ 90, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana, i en les altres disposicions que s'hi apliquen.   
L'article 5 de la Llei 2/1989, de 3 de març, d'impacte ambiental, atribueix a l'òrgan mediambiental la competència en formulació de la declaració d'impacte ambiental dels projectes sotmesos a aquesta.  
  
L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que s'hi apliquen, el projecte de centre de transferència de residus, promogut per Quimialmel, sucursal a Espanya, que s'ubica en el carrer Urrea, núm. 61 B, del polígon industrial La Pahilla, al terme municipal de Chiva, sempre que es desenvolupe d'acord amb el que estableix l'estudi d'impacte ambiental, el projecte tècnic i la resta de documentació que constitueix l'expedient avaluat, així com les condicions establits a continuació:  
  
1. L'emmagatzematge de pneumàtics fora d'ús es durà a terme en condicions de seguretat i salubritat adequades i en instal·lacions que complisquen, com a mínim, les condicions tècniques establides en l'annex del Reial decret 1619/2005, de 30 de desembre, sobre la gestió de pneumàtics fora d'ús.  
2. Es complirà en tot cas el que disposen la Llei 22/2011, de 28 de juliol, de residus i sòls contaminats, així com en la Llei 10/2000, de 12 de desembre, de residus de la Comunitat Valenciana el que inclou l'obtenció de les preceptives autoritzacions administratives per a la gestió de residus que atorga la Direcció General de Qualitat Ambiental d'aquesta Conselleria.  
3. A fi d'una adequada evacuació i tractament de les aigües residuals generades en el normal exercici de l'activitat, el titular de l'activitat disposarà de la preceptiva autorització d'abocament d'aigües a la xarxa municipal de clavegueram, concedida per l'autoritat municipal. Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Chiva. Si fóra necessari s'aplicaran les mesures correctores pertinents per a complir els límits esmentats.  
  
4. D'acord amb el que estableix la Llei 7/2002, de 3 de desembre, de la Generalitat Valenciana de protecció contra la contaminació acústica, les auditories acústiques es realitzaran per un organisme de control autoritzat, i farà constar els resultats en un llibre de control que estarà a disposició de les administracions competents. En cas de superar els nivells sonors permesos per la llei, s'aplicaran les mesures correctores pertinents.  
5. La freqüència de comprovació de l'estanquitat de la solera i dels contenidors proposada en el programa de vigilància ambiental de l'annex de l'estudi d'impacte ambiental, es realitzarà amb una periodicitat setmanal, per a constatar que no s'han produït vessaments o incidents que puguen ocasionar un impacte ambiental al sòl.  
6. Es portarà un registre documentat del programa de vigilància ambiental als efectes d'acreditar l'adopció i execució de les mesures preventives i correctores proposades i la comprovació de la seua eficàcia. Aquest registre documentat inclourà, a més, el resultat dels controls i autocontrols periòdics legalment exigibles en el control d'abocaments d'aigües residuals i emissions. La documentació del programa de vigilància ambiental estarà a disposició de les autoritats competents.  
  
7. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
  
Segon  
Notificar les persones interessades que, en contra de la present resolució, per ser un acte de tràmit, no es pot interposar cap recurs, sense perjuí que puguen utilitzar-se els mitjans que en defensa dels seus drets estimen pertinents.  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
  
València, 12 de maig de 2014.- El director general d'Avaluació Ambiental i Territorial: Juan Giner Corell.»  
  
València, 15 de desembre de 2017.- El director general de Medi Natural i d'Avaluació Ambiental: Antoni Marzo i Pastor.